**PAJULAHDEN KOULUN JÄRJESTYSSÄÄNNÖT** 30.9.2024

Koulumme järjestyssäännöt pohjautuvat keväällä 2024 oppilaille, huoltajille ja henkilökunnalle tehtyihin arvokyselyihin. Tärkeimmiksi arvoiksi valikoituivat turvallisuus, hyvä käytös, positiivisuus ja oikeudenmukaisuus.

Pajulahden koulun oppilaana noudatan koulun järjestyssääntöjä sekä yhteisesti sovittuja ohjeita sisäisen järjestyksen, koulutyön esteettömän ja rauhallisen sujumisen, turvallisuuden ja viihtyvyyden vuoksi. Nämä järjestyssäännöt ovat voimassa kaikessa koulun toiminnassa, myös kerhossa, retkillä ja leirikoulussa. Koulun alueeseen kuuluvat koulurakennukset sekä koulun aidalla rajatut piha-alueet.

**TURVALLISUUS**

* Pysyn koulun alueella koulupäivän aikana. Alueelta voin poistua vain saatuani siihen luvan koulun opettajalta.
* Koulun sisätiloissa liikun ja toimin rauhallisesti.
* Jos huomaan jotain poikkeavaa (esim. jotain on rikki tai näen kiusaamista), kerron asiasta välittömästi koulun aikuiselle.
* En tuo kouluun energiajuomia, päihteitä, vaarallisia esineitä tai aineita.

**Koulumatkat:**

* Koulumatkoilla huomioin toiset ja noudatan liikennesääntöjä.
* Odotan koulukyytiä ajoissa ja rauhallisesti määrätyssä paikassa.
* Käytän aina turvavyötä ja irrotan sen vasta kun auto on pysähtynyt.
* Heijastiminen käyttö lisää turvallisuuttani.
* Käytän pyöräillessäni pyöräilykypärää.
* Säilytän pyörääni pyörille varatulla paikalla.

**POSITIIVISUUS**

* Suhtaudun positiivisesti koulutyöhön ja kanssaihmisiin.
* Toimin aina toiset myönteisesti huomioiden.
* Kannustan ja autan toisia.

**HYVÄT KÄYTÖSTAVAT**

* Tervehdin kaikkia.
* Kiitän ja sanon ole hyvä.
* Puhun ja toimin ystävällisesti.
* Pyydän anteeksi tarvittaessa.
* Kunnioitan kaikkien omaisuutta ja siivoan jälkeni.
* Noudatan hyviä ruokailutapoja.
* Annan työrauhan toisille.
* Pukeudun asiallisesti, sisätiloissa en ole hattu tai huppu päässä.
* Säilytän vaatteitani ja tavaroitani niille varatuilla paikoilla.

**Oppitunnit ja kotitehtävät:**

* Saavun ajoissa oppitunneille opiskeluvälineet ja varusteet mukanani.
* Toimin opettajan ohjeiden mukaisesti.
* Annan työrauhan.
* Käyttäydyn hyvin ja pyydän puheenvuoron viittaamalla.
* Suoritan kotitehtävät huolella opettajan ohjeiden mukaisesti.
* Teen unohtamani tehtävät seuraavaksi päiväksi.
* Jos olen poissa koulusta, selvitän poissaolon ajan tehtävät ja teen ne.

Laiminlyöntien seurauksena oppilas voidaan jättää tekemään unohtuneita tai laiminlyötyjä kotitehtäviään valvotusti koulupäivän jälkeen enintään yhden tunnin ajaksi. Tällöin oppilaalla on mahdollisuus ilmoittaa asiasta huoltajalleen koulupäivän aikana. Opettaja merkitsee tehtävän laiminlyönnin Wilma-ohjelmaan.

**OIKEUDENMUKAISUUS**

* Suhtaudun tasa-arvoisesti kaikkiin ihmisiin.
* Olen rehellinen kaikissa tilanteissa.

**KÄNNYKKÄ**

* Jos otan puhelimen kouluun, säilytän sitä äänettömänä repussa koulupäivän ajan.
* Koulupäivän aikana käytän puhelinta vain aikuisen luvalla.

**Järjestyssääntöjen rikkominen**

Kurinpidosta säädetään perusopetuslaissa (35a§, 36§ ja 36a§-36i§).

* Opetusta häiritsevä oppilas voidaan määrätä poistumaan jäljellä olevan oppitunnin ajaksi luokkahuoneesta tai muusta tilasta tai tilaisuudesta. Oppilaan tulee tuolloinkin olla opettajan valvonnan alaisena.
* Oppilas, joka häiritsee opetusta tai muutoin rikkoo koulun järjestystä, menettelee vilpillisesti tai kohtelee muita oppilaita tai koulun henkilökuntaa epäkunnioittavasti tai heidän ihmisarvoaan loukkaavasti, voidaan ensisijaisena toimenpiteenä määrätä osallistumaan yhteensä enintään kaksi tuntia kestävään kasvatuskeskusteluun.
* Mikäli kasvatuskeskustelusta huolimatta oppilaan käytös ei muutu, hänet voidaan määrätä jälki-istuntoon enintään kahdeksi tunniksi tai hänelle voidaan antaa kirjallinen varoitus.
* Rehtori voi evätä koulupäivän lopun ja seuravan koulupäivän vakavan rikkomuksen tai epäasiallisen käyttäytymisen vuoksi, mikäli opetuksen järjestäjä tarvitsee aikaa suunnitella oppilaan paluuta takaisin opetukseen ja tarjota oppilaalle oppilashuollon palveluita sekä tukea turvallista paluuta opetukseen. Jos rikkomus on vakava tai jos oppilas jatkaa edellä tarkoitettua epäasiallista käyttäytymistä jälki-istunnon tai kirjallisen varoituksen saatuaan tai koulupäivän eväämisen jälkeen, oppilas voidaan erottaa enintään kolmeksi kuukaudeksi.
* Kotitehtävänsä laiminlyönyt oppilas voidaan määrätä koulupäivän päätyttyä enintään tunniksi kerrallaan valvonnan alaisena suorittamaan tehtäviään.
* Rehtori ja opettaja ovat velvollisia ilmoittamaan tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle.
* Oppilaan väkivaltaisesta käyttäytymisestä toista oppilasta kohtaan tehdään rikosilmoitus ja lastensuojeluilmoitus. Oppilas määrätään jälki-istuntoon.

Opettajalla ja rehtorilla on työpäivän aikana oikeus tarkistaa oppilaan mukana olevat tavarat mikäli syntyy epäily oppilaalla olevasta vaarallisesta esineestä tai aineesta. Tällaisia ovat esimerkiksi teräaseet, sähkötupakka ja tulitikut. Vaaralliset esineet ja aineet voidaan ottaa tarvittaessa haltuun ja ne luovutetaan ohjeen mukaan joko huoltajalle tai poliisille. Kaikista seuraamuksista ilmoitetaan oppilaan huoltajalle.

**Järjestyssäännöistä tiedottaminen ja niiden päivittäminen**

* Järjestyssäännöt käsitellään luokissa lukuvuoden alkaessa ja niitä kerrataan tarvittaessa.
* Järjestyssäännöistä tiedotetaan vuosittain huoltajia vanhempainilloissa ja koulun nettisivuilla.
* Luokissa on nähtävillä järjestyssääntöjen tiivistetyt versiot.
* Järjestyssäännöt tarkistetaan lukuvuosittain ja ne päivitetään tarvittaessa.